**Broj: 711-I-1193-M-108/18-02-16**

Zagreb, 04. rujan 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mihaela Kurteše, zamjenika općinskog načelnika Općine Perušić, za davanjem mišljenja Povjerenstva,** na 21. sjednici, održanoj 04. rujan 2018.g., daje sljedeće

**MIŠLJENJE**

**Na temelju članka 13. stavka 2. ZSSI-a dužnosnik Mihael Kurteš može za vrijeme obnašanja dužnosti zamjenika općinskog načelnika Općine Perušić na temelju sklopljenog ugovora o djelu za pojedinu fizičku ili pravnu osobu obavljati posao izrade dokumentacije u postupcima javne nabave, kao i radnje provođenja postupaka javne nabave, ukoliko nije riječ o stalnom i redovitom obavljanju poslova, uz obvezu da u izvješću o imovinskom stanju dužnosnika prijavi Povjerenstvu prihode stečene na temelju obavljenih poslova, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Mihael Kurteš, zamjenik općinskog načelnika Općine Perušić. U knjigama ulazne pošte zahtjev je zaprimljen pod poslovnim brojem: 711-U-2487-M-108/18-01-1 21. kolovoza 2018. g., povodom kojeg se vodi predmet broj M-108/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Mihael Kurteš povodom obnašanja dužnosti zamjenika općinskog načelnika Općine Perušić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Mihael Kurteš navodi kako profesionalno obnaša dužnost zamjenika općinskog načelnika Općine Perušić, te posjeduje određene certifikate (javna nabava, voditelj izrade i provedbe projekata financiranih iz EU fondova). Kako u okruženju ne postoje osobe koje imaju iste certifikate, dužnosnik traži mišljenje može li za određene pravne ili fizičke osobe napisati ili provesti projekt ili postupak javne nabave, a nije vezano za Općinu Perušić u kojoj obnaša javnu dužnost.

Uvidom u izvješće o imovinskom stanju dužnosnika kojeg je dužnosnik Mihael Kurteš podnio Povjerenstvu povodom promjena 06. srpnja 2018. g. dužnosnikje naveo kako dužnost zamjenika općinskog načelnika Općine Perušić obnaša profesionalno uz primitak plaće, a prije stupanja na javnu dužnost bio je zaposlen u Općini Perušić na radnom mjestu viši stručni suradnik za javnu nabavu, gospodarstvo i EU fondove.

Člankom 13. stavkom 2. ZSSI-a propisano je da dužnosnici koji **profesionalno** obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Na temelju članka 13. stavka 2. ZSSI-a dužnosnik Mihael Kurteš za vrijeme profesionalnog obnašanja dužnosti zamjenika općinskog načelnika Općine Perušić može uz naknadu, odnosno na temelju skupljenog ugovora o djelu obavljati poslove izrade dokumentacije u postupcima javne nabave, kao i radnje provođenja postupaka javne nabave za pojedine fizičke ili pravne osobe ukoliko se ne radi o stalnom i redovitom obavljanju takvih poslova.

Člankom 13. stavkom 4. ZSSI-a propisano je kako su dužnosnici obvezni prijaviti Povjerenstvu prihode koje ostvaruju obavljanjem djelatnosti iz članka 13. stavka 2. ZSSI-a, stoga se ukazuje dužnosniku Mihaelu Kurteši na obvezu da prihode koje ostvari povodom obavljanja poslova izrade projekata iz područja javne nabave za pojedine fizičke i li pravne osobe na temelju sklopljenog ugovora od djelu redovito prikazuje u izvješćima o imovinskom stanju koje će podnositi istekom svake godine u kojoj su predmetni prihodi ostvareni.

Povjerenstvo upućuje dužnosnika Mihaela Kurtešu, u svrhu učinkovitog izbjegavanja sukoba interesa, zaštite vlastitog integriteta i vjerodostojnosti, povjerenja građana u tijela javne vlasti, kao i zaštite načela savjesnosti i poštenja u obnašanju javnih dužnosti, da pravovremeno podnese novi zahtjev za davanjem mišljenja Povjerenstva u slučaju mogućeg zasnivanja poslovnih odnosa sa fizičkim i pravnim osobama koje su u poslovnom odnosu s Općinom Perušić, u kojoj dužnosnik profesionalno obnaša javnu dužnost.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mihael Kurteš, elektronička dostava
2. Objava na internetskoj stranici Povjerenstva
3. Pismohrana